《谢王雨舟灵寿杖》
明代·朱朴

武当山高几万丈，中有千年灵寿杖。金光玉芝秀所钟，生在青寿石嵓上。

雨舟先生道者流，赠我一枝东海头。琅玕润滑铁坚瘦，昂首屈项苍精虬。

老夫病足如跛鳖，藉此扶持少颠蹶。朝出横拖石壁云，暮归倒拄溪桥月。

乘舟著篙马著鞭，凌高涉下无不便。为寻短句谢远意，绕径啄碎青苔钱。

不愁化龙忽飞去，不愿提携朝玉陛。但愿长挑沽酒钱，日日登堂共君醉。

作者简介：浙江海盐人，字元素。体瘦长，而音声琅琅，务农为生。工诗，有《西村诗集》，许杞山序而刻之。